U okviru Erasmus projekta SkillsUp5 nastavnica tjelesne i zdravstvene kulture, Marina Trajbar provela je tri dana na job shadowing mobilnosti u Institutu Callipolis u Tarragoni u Španjolskoj. Boravak u instititutu i učenje promatranjem rada svojih kolega te primjeri dobre prakse obogaćuju u profesionalnom i osobnom smislu. Ljubazni domaćini su upoznali nastavnicu s kompleksom instituta, specijaliziranim dvoranama i vanjskim terenima. Pošto se radi o strukovnoj školi u području sporta, gdje se mladi ljudi obrazuju za specifična zanimanja kao što su vodič u prirodi, animator u sportu, fitness trener te pomoćno zanimanje u sportskom klubu, sportske dvorane i tereni su isto tako specijalizirani. Tako se tamo mogu vidjeti najrazličitije, potpuno opremljene dvorane i tereni: dvorana za penjanje i razne spasilačke aktivnosti, profesionalna fitness dvorana, plesna dvorana, biciklistički kabinet, unutarnji košarkaški teren, vanjski tereni za nogomet, rukomet, odbojku, košarku te čak i rugby. Osim toga, dio aktivnosti provodi se na obližnjim bazenima te na velikoj pješčanoj plaži. Osim izvanrednih i zanimljivih uvjeta za rad, domaćini su otvorili vrata svojih dvorana te pokazali kako provode nastavu i specifične aktivnosti s učenicima. Nastavnica je sudjelovala na satima rugbyja, penjanja i spašavanja u planinama i rijekama, latinoameričkog plesa, nogometa na plaži te zanimljivoj radionici za učenike pomoćnih zanimanja. Nastava je koncipirana tako da sadrži teoretsku i praktičnu komponentu, odnosno u prvom dijelu sata učenici uče o samoj aktivnosti, a u drugom dijelu postaju aktivni sudionici nastave gdje samostalno pokušavaju organizirati i voditi aktivnost. Posebnu važno za nastavnicu bilo je sudjelovanje na satovima sportskih aktivnosti za osobe s intelektualnim poteškoćama.

U svakom slučaju, svaka aktivnost je donijela nešto novo, ideje, materijale i alate koji se mogu primijeniti u svakidašnjem radu s učenicima.